ብሓጺሩ ዕድለኛታት ኮይንና። ከም ሊቅ ስነ ሕማማት ዩኒቨርሲቲ ቺካጎ ሳራ ኮቤይ፡ ሳርስ ብሰንኪ ናይ ባዕሉ ፍሉይ ባህርን ብዝተሓላለኸ ኣሰር ዝተተናኸፉ ሰባት ናይ ምርካብን ስራሕን'ዩ ክጠፍእ ክኢሉ። ምንጪ ስእሊ, Reuters ብሳርስ ዝተለኸፉ ሰባት ክሓሙ ከለው፡ ዋዛ ኣይኮነን፤ ኣዐርዮም'ዮም ዝሓሙ። እቲ ቫይረስ ልዑል መጠን ሞት ዘስዓበ ኮይኑ፡ ኣብ ነፍሲ ወከፍ ግዜ ካብ ሓሙሽተ ሕሙማት እቲ ሓደ ይመውት ምባል ይከኣል። እዚ ማለት ብኣንጻራውነት እቶም በቲ ቫይረስ ዝተለኽፉ ሰባት ንምፍላይን ንምውሻብን ቀሊል እዩ ነይሩ። ግን ድማ ምልክት ካብ ዘየርእዩ ሰባት ኣይመሓላለፍን ዝነበረ፤ ሳርስ ቅድሚ ኣብ ደረጃ ተመሓላላፊ ሕማም ምብጽሑ ንክራባሕ ብዙሕ እዩ ዝወስደሉ። እዚ ማለት ነቶም ኣሰር ምትንኻፍ ዝፈልዩ ሰባት፡ ተለኺፉ ከይኸውን ኢሎም ዝጠርጠሩዎ ቅድሚ እቲ ሕማም ናብ ካልእ ምሕላፉ ደልዮም ንምርካብ ግዜ ይህቦም ነይሩ ማለት'ዩ። "መንግስታትን ትካላት ጥዕናን'ውን ግን ቀልጢፎም'ዮም ስጉምቲ ወሲዶም" ትብል ኮቤይ። ጉዳይ እቲ ቫይረስ ከይተፈለጠ ዝተወሰነ ግዜ ክጸንሕ ስለ ዝኽእል ግን፡ ኣበይን ምስ መንን ኣሎ ዝብል ቀልጢፍካ ብምፍላጥ ኣጸጋሚ'ዩ። ኣብ ዞባ ጉዋንግዶንግ ኣብ ዝርከብ ሆስፒታል ዝሰርሕ ዝነበረ ወዲ 64 ዓመት ክኢላ ሕክምና ስርዓተ ምትንፋስ፡ ዓዲ ሰላም ኣላ ኢሉ፡ ንሓደ ሕሙም ክሕክም ምስ ውዓለ ይልከፍ። ዝፈልጦ ነገር ስለ ዘይነበረ ግን፡ 21 ብለካቲት 2003 እቲ ሓኪም መርዓ ተዓዲሙ ናብ ሆንግ ኮንግ ከይዱ፡ ኣብ ሓደ ዓብዪ ሆቴል ይዓርፍ። ሃንደበት ቁሩብ ረስንን ምልክታት ጸገም ስርዓተ ምትንፋስን ንሓሙሽተ መዓልታት ከርኢ ይጸንሕ፤ ግን በርቲዑዎ። ናብ ቀረብኡ ናብ ዝነበረ ሆስፒታል ከይዱ ወሺቡኒ ኢሉዎም። እንታይ ዋጋ ኣለዎ፤ ድሮ 23 ሰባት ክልከፉ ምኽንያት ኮይኑ ነይሩ። ካብ ካናዳ፣ ሲንጋፑርን ቬትናምን ዝመጽኡ ኣጋይሽ ከይተረፉ ልክዕ ከም ናይ ጉዕዞ ሳንጣኦም ነቲ ቫይረስ ተሰኪሞምዎ ናብ ዓዶም ተመሊሶም። ድሕሪ'ዚ ድኣ እንታይ ክውጋዕ። ዕድል ጌርና'ዶ ኢልናኩም?
